

**Αθήνα, 17 Οκτωβρίου 2025**

**Ερώτηση**

**Προς τον υπουργό Υγείας**

**Θέμα: «Πρωτοφανής εντολή φίμωσης των υγειονομικών από τον διοικητή της 2ης ΥΠΕ- Επικίνδυνη διολίσθηση σε αντιδημοκρατικές πρακτικές».**

Λίγες ώρες μετά τη βίαιη καταστολή και τα χημικά σε εργαζόμενους στο Νοσοκομείο Αττικόν, κατά την επίσκεψη του Κυριάκου Μητσοτάκη και του Άδωνι Γεωργιάδη, είδε το φως της δημοσιότητας μια πρωτοφανής απόφαση του διοικητή της 2ης Υγειονομικής Περιφέρειας Πειραιώς και Αιγαίου: Σύμφωνα με το έγγραφο, δίνεται εντολή στους υγειονομικούς εργαζόμενους των δημόσιων νοσοκομείων **να μην μιλούν στα μέσα ενημέρωσης, χωρίς προηγούμενη άδεια από τον διοικητή της 2ης Υγειονομικής Περιφέρειας (!)**

**Επειδή:**

* Η εντολή αυτή έχει προφανή στόχο **να περιορίσει τη δημόσια εικόνα των προβλημάτων του ΕΣΥ και να επιβάλει σιωπή στους ανθρώπους που εργάζονται στην πρώτη γραμμή.**
* Μια τέτοια πρακτική **προσβάλλει ευθέως τη συνταγματικά κατοχυρωμένη ελευθερία της έκφρασης, τον δημόσιο έλεγχο της κρατικής δράσης και το δικαίωμα των πολιτών στην ενημέρωση.**
* Πρόκειται για **μια επικίνδυνη διολίσθηση σε αντιδημοκρατικές μεθόδους διαχείρισης της πληροφορίας,** που δεν έχουν θέση σε μια δημοκρατική πολιτεία.

**Ερωτάται ο κ. Υπουργός:**

1. **Έχει δοθεί από τον ίδιο εντολή ή οδηγία προς τους διοικητές των ΥΠΕ να απαγορεύσουν στο υγειονομικό προσωπικό να κάνει δηλώσεις στα ΜΜΕ χωρίς προηγούμενη έγκριση;**
2. **Αν ναι, σε ποιο νομικό πλαίσιο βασίζεται και με ποια αιτιολογία;**
3. **Θα προβεί άμεσα στην ανάκληση της απαράδεκτης αυτής οδηγίας και θα διασφαλίσει ότι οι υγειονομικοί θα μπορούν να εκφράζονται ελεύθερα για τα κραυγαλέα προβλήματα και τις τεράστιες ελλείψεις του Εθνικού Συστήματος Υγείας;**

**Οι ερωτώσες Βουλεύτριες και οι ερωτώντες Βουλευτές**

**Ακρίτα Έλενα**

**Παναγιωτόπουλος Ανδρέας**

**Βέττα Καλλιόπη**

**Δούρου Ειρήνη (Ρένα)**

**Ζαμπάρας** **Μίλτος**

**Κασιμάτη Νίνα**

**Μαμουλάκης Χαράλαμπος (Χάρης)**

**Μεϊκόπουλος Αλέξανδρος**

**Μπάρκας** **Κώστας**

**Νοτοπούλου Κατερίνα**

**Παπαηλιού Γεώργιος**

**Παππάς Νίκος**

**Τσαπανίδου Παρθένα (Πόπη)**

**Ψυχογιός Γεώργιος**